Jørgen S. Lundsgaard (KF), 2010-05-25:
Den nuværende digitaliseringsstrategi er den tredje i den række, der startede i 2001.
Den har medført digitaliserede løsninger på en lang række områder inden for det offentlige som f.eks. lønsedler, e-fakturaer, digitale postkasser for alle borgere ét sted plus en fælles digital infrastruktur på tværs af den offentlige sektor.
Så vi har også ifølge OECD opnået at fastholde Danmarks førerposition med hensyn til digitalisering af den offentlige sektor, og det er rimelig stort.
Men det har gjort ondt, vi har lært meget, men det er kun begyndelsen.
Derfor skal vi stadig være ambitiøse, så vi kan score rationaliseringsgevinsten af digitaliseringen.
Der skal derfor sættes ekstra fokus på øget digital kommunikation og brug af denne f.eks. på sundhedsområdet.
Her skal vi udnytte potentialet til onlinekonsultation: Hvorfor skal vi stille hos lægen?
Vi skal have onlineovervågning: Hvorfor skal vi på sygehus?
Vi skal have onlinediagnosticering: Det giver meget større sikkerhed.
Vi skal endda i gang med at operere ved hjælp af robotter, de har en rimelig sikker hånd.
Det gælder også skoleområdet, hvor vi skal have onlineundervisning.
Har nogen her tænkt på, hvem der underviste de første, der kunne bruge digitaliseringen?
Der var ingen undervisere – det var nørderne selv, der lærte det på nettet.
Vi skal have onlineeksamen – det er allerede på vej.
Og hvad med bibliotekerne?
Er de ikke blevet rimelig gammeldags?
Er bogen fremtiden?
Hvad er der galt med det virtuelle bibliotek?
Vi ser allerede forskellige bøger, som ikke er lavet af papir.
Brugerne skal ikke have mere, end de ønsker … undskyld, nu har jeg fået fat i en forkert side.
Det gælder også socialområdet.
Her skal vi have onlineservice, onlineovervågning af de gamle, og vi skal have onlinetryghed.
For at vi kan opnå det, skal flest muligt i befolkningen bibringes de nødvendige og ønskede færdigheder – det er vi alle sammen enige om.
Det er derfor nødvendigt med en fokuseret indsats for målgruppen, som f.eks. kan være de ældre, de umotiverede og de unge.
Det skal ikke længere være nok at lære at læse, skrive og regne, man skal lære at læse, skrive og regne digitalt.
Samtidig skal der udfærdiges løsninger for betjeningen, som ikke kræver decideret it-kendskab, dvs. udvidet brug af f.eks. mobiltelefoner og simplere computere.
Ja, hvad med fjernsynets fjernbetjening?
Den er jo menustyret.
Man skal ikke nødvendigvis kunne bruge programmer længere.
Her er f.eks. Apple gået foran som et rigtig godt eksempel.
Så skal vi se, om vi ikke kan få etableret hjælpegrupper af frivillige med motivation fra det sociale miljø, hvor de, som ikke kan det digitale, er.
Så har vi det vigtige, som har været omtalt, og som jeg håber vi ikke skal bruge ret meget mere tid på: Vi skal have åbne standarder.
Vi skal sikre os, at alle systemerne i fremtiden kan kommunikere med hinanden til en lav pris.
Men brugerne skal ikke have mere end det, de ønsker, og det, de har behov for.
Ovennævnte kræver, at alle får adgang til højhastighedskommunikation, bredbånd f.eks., hvilket det er en væsentlig del af regeringens program at få sikret. Vi kan derfor tilslutte os det fremsatte forslag til vedtagelse om en ambitiøs digitaliseringsstrategi for perioden 2011-2014, hvor digital kommunikation skal være førstevalg, hvor vi får bedre styring og en stærkere koordinering, hvor vi får en målrettet indsats for at sikre befolkningens it-kompetencer, og hvor vi får implementering af rigtige åbne standarder.
Vi skal være førende inden for digitaliseringen af den offentlige sektor i fremtiden, og det skal være til gavn for en øget dansk velfærd og en fremadstormende dansk digital industri.